નવી દિલ્હી: બંગાળના અખાતમાં સર્જાયેલી સિસ્ટમ તાકાતવાર બની ડિપ ડિપ્રેશનમાં ફેરવાઈ ગઈ છે ત્યારે અને આ સિસ્ટમ વધુ મજબૂત બની જતા થોડા કલાકો બાદ તે ચક્રવાતી તોફાનનું સ્વરૂપ ધારણ કરી ભારત તરફ આગળ ધપે તેવી સંભાવના જણાઈ રહી છે. આ અંગે હવામાન વિભાગના જણાવ્યા અનુસાર અત્યાર સુધી ડિપ ડિપ્રેશન પોર્ટ બ્લેરથી ઉત્તર-પૂર્વ દિશામાં લગભગ 550 કિમી દૂર છે. અને હાલ આ હવામાન સિસ્ટમની અંદર 55થી 65 કિમી પ્રતિ કલાકની ઝડપથી હવાની લહેર ચાલી રહી છે. વેધર રડાર અને ઉપગ્રહ પરથી મળેલી જાણકારીના આધારે એવું અનુમાન કરી શકાય છે કે આ વેધર સિસ્ટમ આજે સવારે ચક્રવાતી તોફાનમાં ફેરવાઈ જશે. જ્યારે આ વેધર સિસ્ટમ સાઈકલોન એટલે ચક્રવાતી તોફાનમાં ફેરવાઈ જશે ત્યારે તે દરિયાની અંદર જ રહેશે.અને તેની અંદર ચાલતી હવાની ગતિ પ્રતિ કલાક 70 થી 80 કિમી સુધી પહોંચી જશે. સાઈકલોન સેન્ટરના જણાવ્યા અનુસાર ચક્રવાત સર્જાયા બાદ તેનું નામ કયાંત ચક્રવાત થઈ જશે. આ નામ મ્યાનમારે આપ્યું છે.